**Script for explainer video about the AvonCAP GP2 study**

**AvonCAP GP2 ਅਧਿਐਨ ਕੀ ਹੈ?**

AvonCAP GP2 ਛਾਤੀ ਦੀਆਂ ਲਾਗਾਂ ਬਾਰੇ ਇੱਕ ਅਧਿਐਨ ਹੈ, ਜਿਸ ਦੀ ਬ੍ਰਿਸਟਲ ਯੂਨੀਵਰਸਿਟੀ ਦੇ ਖੋਜਕਰਤਾਵਾਂ ਦੁਆਰਾ ਅਗਵਾਈ ਕੀਤੀ ਜਾ ਰਹੀ ਹੈ ਅਤੇ ਜਿਸਨੂੰ Pfizer ਦੁਆਰਾ ਫੰਡ ਦਿੱਤਾ ਗਿਆ ਹੈ। ਨਵੇਂ ਟੀਕੇ ਵਿਕਸਿਤ ਕੀਤੇ ਜਾ ਰਹੇ ਹਨ ਅਤੇ ਅਸੀਂ ਇਹ ਸਮਝਣਾ ਚਾਹੁੰਦੇ ਹਾਂ ਕਿ ਛਾਤੀ ਦੀਆਂ ਕਿੰਨੀਆਂ ਲਾਗਾਂ ਨੂੰ ਟੀਕਿਆਂ ਦੁਆਰਾ ਰੋਕਿਆ ਜਾ ਸਕਦਾ ਹੈ ਅਤੇ ਮਰੀਜ਼ਾਂ ਦੇ ਕਿਹੜੇ ਸਮੂਹਾਂ ਨੂੰ ਸਭ ਤੋਂ ਵੱਧ ਲਾਭ ਹੋ ਸਕਦਾ ਹੈ। ਅਸੀਂ ਤੁਹਾਡੇ ਵਰਗੇ ਲੋਕਾਂ ਦੇ ਭਾਗ ਲਏ ਬਿਨਾਂ ਇਹ ਅਧਿਐਨ ਨਹੀਂ ਕਰ ਸਕਦੇ।

**ਇਸ ਲਈ, ਕੌਣ ਭਾਗ ਲੈ ਸਕਦਾ ਹੈ?**

ਉਹ ਬਾਲਗ ਜਿਨ੍ਹਾਂ ਨੇ ਛਾਤੀ ਦੀ ਸੰਭਾਵੀ ਲਾਗ ਜਾਂ ਦਿਲ ਦੇ ਅਸਫਲ ਹੋਣ, ਦਮਾ ਜਾਂ COPD ਦੇ ਵਿਗੜਨ ਕਰਕੇ ਆਪਣੇ ਜੀਪੀ ਨਾਲ ਸੰਪਰਕ ਕੀਤਾ ਹੈ, ਉਹ ਭਾਗ ਲੈ ਸਕਦੇ ਹਨ।

**ਭਾਗ ਲੈਣ ਦਾ ਕੀ ਮਤਲਬ ਹੋਵੇਗਾ?**

ਹਿੱਸਾ ਲੈਣਾ ਤੁਹਾਡੇ 'ਤੇ ਨਿਰਭਰ ਕਰਦਾ ਹੈ। ਇਸਦਾ ਮਤਲਬ ਹੈ ਕਿ ਇਹ ਪੂਰੀ ਤਰ੍ਹਾਂ ਤੁਹਾਡੀ ਮਰਜ਼ੀ ਹੈ। ਜੇਕਰ ਤੁਸੀਂ ਭਾਗ ਲੈਣ ਲਈ ਸਹਿਮਤ ਹੁੰਦੇ ਹੋ, ਤਾਂ ਅਸੀਂ ਤੁਹਾਡੇ GP ਰਿਕਾਰਡ ਤੋਂ ਤੁਹਾਡੇ ਬਾਰੇ ਕੁਝ ਜਾਣਕਾਰੀ ਇਕੱਤਰ ਕਰਾਂਗੇ। ਜੇਕਰ ਤੁਸੀਂ ਚਾਹੁੰਦੇ ਹੋ, ਤਾਂ ਅਧਿਐਨ ਦੇ ਦੋ ਹੋਰ ਹਿੱਸੇ ਹਨ: (1) ਤੁਹਾਡੇ ਨੱਕ, ਗਲੇ, ਥੁੱਕ ਅਤੇ ਪਿਸ਼ਾਬ ਦੇ ਨਮੂਨੇ ਲੈਣਾ ਅਤੇ (2) ਰੋਜ਼ਾਨਾ ਲੱਛਣਾਂ ਦੀ ਡਾਇਰੀ ਭਰਨਾ।

**ਭਾਗ ਲੈਣ ਦੇ ਕੀ ਫਾਇਦੇ ਹਨ?**

ਅਧਿਐਨ ਤੁਹਾਨੂੰ ਸਿੱਧੇ ਤੌਰ 'ਤੇ ਲਾਭ ਨਹੀਂ ਪਹੁੰਚਾਏਗਾ ਪਰ ਭਾਗ ਲੈਣ ਨਾਲ ਸਾਨੂੰ ਛਾਤੀ ਦੀ ਲਾਗ ਅਤੇ ਇਸ ਬਾਰੇ ਹੋਰ ਸਮਝਣ ਵਿੱਚ ਮਦਦ ਮਿਲ ਸਕਦੀ ਹੈ ਕਿ ਟੀਕੇ ਲਗਾਉਣ ਨਾਲ ਕਿਸ ਨੂੰ ਸਭ ਤੋਂ ਵੱਧ ਲਾਭ ਹੋਵੇਗਾ। ਇਸ ਨਾਲ ਭਵਿੱਖ ਵਿੱਚ ਤੁਹਾਡੇ ਵਰਗੇ ਹੋਰ ਮਰੀਜ਼ਾਂ ਨੂੰ ਸੰਭਾਵੀ ਤੌਰ 'ਤੇ ਲਾਭ ਹੋ ਸਕਦਾ ਹੈ।

**ਕੀ ਕੋਈ ਖਤਰੇ ਹਨ?**

ਨੱਕ ਅਤੇ ਗਲੇ ਦੇ ਨਮੂਨੇ ਲੈਣ ਨਾਲ ਥੋੜ੍ਹਾ ਬੇਅਰਾਮੀ ਮਹਿਸੂਸ ਹੋ ਸਕਦੀ ਹੈ ਅਤੇ ਨੱਕ ਤੋਂ ਖੂਨ ਵਗਣ ਦਾ ਛੋਟਾ ਜਿਹਾ ਖਤਰਾ ਹੈ

**ਕੀ ਇਹ ਮੇਰੀ ਆਮ ਦੇਖਭਾਲ ਜਾਂ ਇਲਾਜ ਨੂੰ ਪ੍ਰਭਾਵਿਤ ਕਰੇਗਾ?**

ਅਧਿਐਨ ਵਿੱਚ ਭਾਗ ਲੈਣ ਜਾਂ ਨਾ ਲੈਣ ਦੀ ਤੁਹਾਡੀ ਚੋਣ ਤੁਹਾਡੀ ਆਮ ਦੇਖਭਾਲ ਜਾਂ ਇਲਾਜ ਨੂੰ ਕਿਸੇ ਵੀ ਤਰ੍ਹਾਂ ਪ੍ਰਭਾਵਿਤ ਨਹੀਂ ਕਰੇਗੀ।

**ਮੈਨੂੰ ਭਾਗ ਕਿਉਂ ਲੈਣਾ ਚਾਹੀਦਾ ਹੈ?**

ਅਸੀਂ ਚਾਹੁੰਦੇ ਹਾਂ ਕਿ ਤੁਸੀਂ ਇਸ ਅਧਿਐਨ ਵਿੱਚ ਭਾਗ ਲਓ ਤਾਂ ਜੋ ਅਸੀਂ ਛਾਤੀ ਦੀਆਂ ਲਾਗਾਂ ਬਾਰੇ ਹੋਰ ਸਮਝ ਸਕੀਏ – ਇਹ ਕਿੰਨੀਆਂ ਆਮ ਹਨ, ਲਾਗਾਂ ਕਿਹੜੇ ਕਿਟਾਣੂਆਂ ਕਰਕੇ ਹੁੰਦੀਆਂ ਹਨ, ਕਿਹੜੇ ਮਰੀਜ਼ਾਂ ਨੂੰ ਸਭ ਤੋਂ ਵੱਧ ਖਤਰਾ ਹੁੰਦਾ ਹੈ ਅਤੇ ਨਵੇਂ ਟੀਕਿਆਂ ਨਾਲ ਕਿੰਨੀਆਂ ਲਾਗਾਂ ਨੂੰ ਰੋਕਿਆ ਜਾ ਸਕਦਾ ਹੈ। ਅਸੀਂ ਤੁਹਾਨੂੰ ਤੁਹਾਡੇ ਸਮੇਂ ਦੀ ਭਰਪਾਈ ਕਰਨ ਲਈ ਵਾਊਚਰ ਦੇਵਾਂਗੇ।

**ਅਸੀਂ ਕਿਹੜੀ ਜਾਣਕਾਰੀ ਜਾਂ ਡੇਟਾ ਇਕੱਤਰ ਕਰਾਂਗੇ?**

ਅਸੀਂ ਤੁਹਾਡੇ GP ਰਿਕਾਰਡਾਂ ਤੋਂ ਤੁਹਾਡੇ (ਉਦਾਹਰਨ ਲਈ, ਤੁਹਾਡੀ ਉਮਰ, ਲਿੰਗ ਅਤੇ ਨਸਲ) ਅਤੇ ਤੁਹਾਡੀ ਬਿਮਾਰੀ (ਉਦਾਹਰਨ ਲਈ ਤੁਹਾਡੀ ਲੰਬੀ-ਮਿਆਦ ਦੀਆਂ ਸਿਹਤ ਸਮੱਸਿਆਵਾਂ, ਤੁਹਾਡੇ GP ਪ੍ਰੈਕਟਿਸ ਜਾਂ ਹਸਪਤਾਲ ਦੇ ਦੌਰੇ ਅਤੇ ਦਿੱਤੇ ਗਏ ਇਲਾਜ) ਬਾਰੇ ਜਾਣਕਾਰੀ ਇਕੱਤਰ ਕਰਾਂਗੇ। ਅਸੀਂ ਤੁਹਾਨੂੰ ਸਵਾਲ ਪੁੱਛਾਂਗੇ ਜਿਵੇਂ ਕਿ ਕੀ ਤੁਸੀਂ ਕਦੇ ਸਿਗਰਟ ਪੀਤੀ ਹੈ ਅਤੇ ਤੁਹਾਡੀ ਸਾਹ ਲੈਣ ਦੀ ਰਫਤਾਰ, ਤੁਹਾਡੀ ਦਿਲ ਦੀ ਗਤੀ, ਬਲੱਡ ਪ੍ਰੈਸ਼ਰ, ਆਕਸੀਜਨ ਦਾ ਪੱਧਰ, ਤਾਪਮਾਨ, ਉਚਾਈ ਅਤੇ ਭਾਰ ਨੂੰ ਮਾਪਾਂਗੇ।

ਇਹ ਪਤਾ ਲਗਾਉਣ ਲਈ ਕਿ ਤੁਹਾਡੀ ਬਿਮਾਰੀ ਦਾ ਕਾਰਨ ਕਿਹੜਾ ਕੀਟਾਣੂ ਹੈ, ਅਸੀਂ ਤੁਹਾਡੇ ਨੱਕ, ਗਲੇ, ਥੁੱਕ ਅਤੇ ਪਿਸ਼ਾਬ ਤੋਂ ਨਮੂਨੇ ਲਵਾਂਗੇ।

ਅਸੀਂ ਤੁਹਾਨੂੰ ਹਰ ਰੋਜ਼ ਆਪਣੀ ਬਿਮਾਰੀ ਬਾਰੇ ਇੱਕ ਡਾਇਰੀ ਭਰਨ ਲਈ ਵੀ ਕਹਾਂਗੇ ਜਦੋਂ ਤੱਕ ਤੁਹਾਡੇ ਲੱਛਣ 28 ਦਿਨਾਂ ਲਈ ਖਤਮ ਨਹੀਂ ਹੋ ਜਾਂਦੇ। ਇਸ ਨੂੰ ਪੂਰਾ ਕਰਨ ਲਈ ਤੁਹਾਨੂੰ ਦਿਨ ਵਿੱਚ 5 ਮਿੰਟਾਂ ਤੋਂ ਵੱਧ ਨਹੀਂ ਲੱਗਣੇ ਚਾਹੀਦੇ। ਜੇਕਰ ਤੁਹਾਡੇ ਕੋਈ ਨਿਰੰਤਰ ਚੱਲ ਰਹੇ ਲੱਛਣ ਹਨ, ਤਾਂ ਅਸੀਂ 12 ਮਹੀਨਿਆਂ ਤੱਕ ਹਰ ਕੁਝ ਹਫ਼ਤਿਆਂ ਬਾਅਦ ਤੁਹਾਡੇ ਨਾਲ ਸੰਪਰਕ ਕਰਨਾ ਚਾਹਾਂਗੇ।

**ਮੇਰੇ ਡੇਟਾ ਦਾ ਕੀ ਹੋਵੇਗਾ? ਕੌਣ ਇਸ ਤੱਕ ਪਹੁੰਚ ਕਰੇਗਾ?**

ਸਿਰਫ ਥੋੜ੍ਹੇ ਜਿਹੇ ਅਧਿਕਾਰਤ ਲੋਕ ਹੀ ਇੱਕ ਸੁਰੱਖਿਅਤ ਪਾਸਵਰਡ ਦੀ ਵਰਤੋਂ ਕਰਕੇ ਡੇਟਾ ਤੱਕ ਪਹੁੰਚ ਕਰ ਸਕਦੇ ਹਨ ਜੋ ਬ੍ਰਿਸਟਲ ਵਿੱਚ ਇੱਕ ਐਨਕ੍ਰਿਪਟਡ ਕੰਪਿਊਟਰ 'ਤੇ ਸੁਰੱਖਿਅਤ ਢੰਗ ਨਾਲ ਸਟੋਰ ਕੀਤਾ ਜਾਵੇਗਾ। ਤੁਹਾਡੀ ਜਾਣਕਾਰੀ ਨੂੰ ਇੱਕ ਕੋਡ ਨੰਬਰ ਦੀ ਵਰਤੋਂ ਕਰਕੇ ਇੱਕ ਡੇਟਾਬੇਸ ਵਿੱਚ ਰੱਖਿਆ ਜਾਵੇਗਾ ਤਾਂ ਜੋ ਤੁਹਾਡੀ ਪਛਾਣ ਕਰਨਾ ਸੰਭਵ ਨਾ ਹੋਵੇ। ਇਹ ਡੇਟਾ ਬ੍ਰਿਸਟਲ ਯੂਨੀਵਰਸਿਟੀ ਦੁਆਰਾ 15 ਸਾਲਾਂ ਤੱਕ ਯੂਕੇ ਸਰਕਾਰ ਦੇ ਨਿਯਮਾਂ ਦੇ ਅਨੁਸਾਰ ਰੱਖਿਆ ਜਾਵੇਗਾ ਜਿਸਨੂੰ ਜਨਰਲ ਡੇਟਾ ਪ੍ਰੋਟੈਕਸ਼ਨ ਰੈਗੂਲੇਸ਼ਨ ਵਜੋਂ ਜਾਣਿਆ ਜਾਂਦਾ ਹੈ। ਮਰੀਜ਼ਾਂ ਦੇ ਡੇਟਾ ਦੀ ਵਰਤੋਂ ਕਰਦੇ ਹੋਏ ਸਾਰੀਆਂ ਖੋਜਾਂ ਲਈ ਯੂਕੇ ਦੇ ਕਾਨੂੰਨਾਂ ਅਤੇ ਨਿਯਮਾਂ ਦੀ ਪਾਲਣਾ ਲਾਜ਼ਮੀ ਹੁੰਦੀ ਹੈ ਅਤੇ ਇਹ ਖੋਜਕਰਤਾਵਾਂ ਦਾ ਫਰਜ਼ ਹੈ ਕਿ ਉਹ ਭਾਗ ਲੈ ਰਹੇ ਲੋਕਾਂ ਦੀ ਨਿੱਜਤਾ ਦੀ ਰੱਖਿਆ ਕਰਨ।

ਕੁਝ ਨਮੂਨੇ ਟੈਸਟਿੰਗ ਲਈ ਅਮਰੀਕਾ ਵਿੱਚ Pfizer ਦੀਆਂ ਲੈਬੋਰਟਰੀਆਂ ਵਿੱਚ ਭੇਜੇ ਜਾਣਗੇ, ਬਾਕੀਆਂ ਦੀ ਬ੍ਰਿਸਟਲ ਯੂਨੀਵਰਸਿਟੀ ਦੀਆਂ ਲੈਬੋਰਟਰੀਆਂ ਵਿੱਚ ਜਾਂਚ ਕੀਤੀ ਜਾਵੇਗੀ। ਨਮੂਨੇ ਗੁੰਮਨਾਮ ਬਣਾਏ ਜਾਣਗੇ ਤਾਂ ਜੋ ਕੋਈ ਵੀ ਨਮੂਨੇ ਤੋਂ ਤੁਹਾਡੀ ਪਛਾਣ ਨਾ ਕਰ ਸਕੇ। ਨਮੂਨੇ 15 ਸਾਲਾਂ ਤੱਕ ਸਟੋਰ ਕੀਤੇ ਜਾਣਗੇ ਅਤੇ ਵੈਕਸੀਨ ਨਾਲ ਸੰਬੰਧਿਤ ਵਾਧੂ ਖੋਜਾਂ ਲਈ ਵਰਤੇ ਜਾ ਸਕਦੇ ਹਨ ਜਿਸ ਤੋਂ ਬਾਅਦ ਇਹਨਾਂ ਨੂੰ ਨਸ਼ਟ ਕਰ ਦਿੱਤਾ ਜਾਵੇਗਾ।

ਇਸ ਅਧਿਐਨ ਦੇ ਨਤੀਜਿਆਂ ਬਾਰੇ ਕੋਈ ਵੀ ਰਿਪੋਰਟ ਇਸ ਤਰੀਕੇ ਨਾਲ ਲਿਖੀ ਜਾਵੇਗੀ ਕਿ ਕੋਈ ਵੀ ਇਹ ਪਛਾਣ ਨਾ ਸਕੇ ਕਿ ਅਧਿਐਨ ਵਿੱਚ ਕਿਸ ਨੇ ਭਾਗ ਲਿਆ ਸੀ।

**ਤੁਸੀਂ ਕਿਵੇਂ ਸ਼ਾਮਲ ਹੋ ਸਕਦੇ ਹੋ?**

ਅਸੀਂ ਚਾਹਾਂਗੇ ਕਿ ਤੁਸੀਂ ਅਧਿਐਨ ਵਿੱਚ ਭਾਗ ਲਵੋ। ਹੋਰ ਜਾਣਨ ਲਈ, ਕਿਰਪਾ ਕਰਕੇ ਅਧਿਐਨ ਟੀਮ ਨਾਲ ਸੰਪਰਕ ਕਰੋ।